*Το Βήμα*, 18.3.1958

Σταθερότητα κατευθύνσεων δι’ εθνικήν αξιοπρέπειαν

Σειρά άρθρων του κ. Χρ. Δ. Λαμπράκη – 2

Ποία είναι η σημερινή θέσις της χώρας μας εις τον κόσμον και, προ παντός, εις τον κόσμον της Δύσεως; Ποίον είναι το ειδικόν της βάρος εις το συμμαχικόν στρατόπεδον και ποία η σημασία του παράγοντος Ελλάς;

Είναι αυτά ερωτήματα που απασχολούν εντόνως τον Ελληνικόν λαόν, και όχι μόνον την νέαν, ανήσυχη γενεά, αλλά και τους παλαιοτέρους. Ερωτήματα επί των οποίων τα πολιτικά μας κόμματα είναι αναγκασμένα να ομιλήσουν, καθώς κατέρχονται τώρα εις τας εκλογάς. Από τας απαντήσεις που θα δώσουν, από την τοποθέτησιν των προβλημάτων που θα επιχειρήσουν, θα διαγραφή σαφώς και η δική των θέσις, το πώς δηλαδή αντιμετωπίζουν το εθνικό μέλλον της Ελλάδος και τι έχουν να προτείνουν εις τον λαόν. Εν ολίγοις, το πώς θα μας εμπνεύσουν την πίστιν και την πεποίθησιν ότι η πατρίδα μας ημπορεί και πάλι να αποκτήση την αίγλη που της αρμόζει.

Οι Έλληνες οι οποίοι έγραψαν εις τα βουνά της Αλβανίας το έπος του 40 και έδωσαν εν συνεχεία τον καλύτερον εαυτόν τους εις την αντίστασιν κατά του Άξονος, αλλοιώς είχαν οραματισθή την μεταπολεμικήν Ελλάδα. Την έβλεπαν ως μίαν υπερήφανον χώραν που θα απελάμβανε του σεβασμού ολοκλήρου του κόσμου και ιδία των συμμάχων της, και η οποία εσωτερικώς θα επεδίδετο απερίσπαστος εις το έργον της οικονομικής της ανασυγκροτήσεως, της ηθικής και υλικής εξυψώσεως των μαζών του Ελληνικού λαού. Την έβλεπαν ως μίαν γνησίαν και ανεκτικήν δημοκρατίαν, εις την οποίαν να συγκρούωνται όλα τα ρεύματα των ιδεών, χωρίς μισαλλοδοξίαν, ούτως ώστε από την σύγκρουσιν να προέρχεται η συνισταμένη μιας κοινής, εθνικής κατευθύνσεως. Και διαπιστώνουν με πικρίαν ότι αι προσδοκίαι των διεψεύσθησαν παταγωδώς, ότι οι Σύμμαχοι, υπέρ των οποίων εις τόσας θυσίας υπεβλήθησαν, τους παραμερίζουν, δίδοντες την εντύπωσιν ότι αδιαφορούν πλήρως διά τον ελληνικόν παράγοντα.

Δεν πρέπει συνεπώς να εκπλήσση κανέναν το γεγονός ότι ένα μέγιστο μέρος του Ελληνικού λαού, κυρίως δε η νέα γενεά, απομακρύνεται ψυχικώς από τους μέχρι τούδε θεωρουμένους ως φυσικούς του φίλους. Και ότι τα συνθήματα που ευρίσκουν το πλέον πρόσφορον έδαφος εις τον τόπον μας, είναι ακριβώς εκείνα, τα οποία στρέφονται κατά των συμμάχων μας. Έτσι και το θέμα των ατομικών βάσεων, το οποίον υπό άλλας συνθήκας δεν θα απετέλει παρά συνέχισιν της στρατηγικής συνεργασίας της Ελλάδος με το ΝΑΤΟ, ξεσήκωσε θύελλαν διαμαρτυριών, *εν μέρει υποβολιμαίων*, αλλά και εν μέρει ασφαλώς ΕΙΛΙΚΡΙΝΩΝ.

Θα ήτο καλυτέρα η κατάστασις, εάν η πολιτική ηγεσία της χώρας είχε τουλάχιστον χαράξει και ακολουθήσει μίαν παγίαν γραμμήν, που να εξυψώση εσωτερικώς και εξωτερικώς τον ελληνικόν παράγοντα και να του εξασφαλίση την θέσιν που του ανήκει, λόγω του πολλαπλού και αναμφισβητήτου δυναμισμού του. Αλλ’ όση είναι η σύγχυσις της Κοινής Γνώμης, άλλη τόση, δυστυχώς, ομοιάζει να είναι και της ηγεσίας η σύγχυσις, όσον αφορά την εθνικήν υπόστασιν της χώρας.

Θα ήτο μάταιον, και άδικον εν μέρει, να επιρρίψωμεν *όλα εις τους ξένους*. Αφού κάμωμεν μίαν εξέτασιν συνειδήσεως, ας αναγνωρίσωμεν με θάρρος ότι πταίομεν και ημείς, διότι δεν κατορθώσαμε να γίνωμε, ως κράτος και ως κοινωνία, μία οντότης ηθικώς, πολιτικώς και υλικώς ισχυρά· δεν φανήκαμε ικανοί να βροντοφωνήσωμεν και να επιβάλωμεν τα δίκαιά μας· δεν επετύχαμεν ούτε και την εσωτερικήν ανασύνταξιν, βάσει σταθερών προγραμμάτων μακράς πνοής. Κατωρθώσαμε, εις περίοδον ειρήνης, ώστε η έλλειψις ισορροπίας των δυνάμεών μας να παίξη αποφασιστικόν ρόλον εις τας τύχας του έθνους. Χαρακτηριστικώς λέγουν οι Άγγλοι, αναφερόμενοι εις τα ελληνικά δεδομένα και τα φαινόμενα, ότι «ο Ελληνικός λαός είναι πράγματι αξιοθαύμαστος, αλλά μόνον εις στιγμάς κρίσεως». Καταντήσαμε, λοιπόν, να κατερχώμεθα τα σκαλοπάτια του κακού εν καιρώ ειρήνης, έως ότου εφθάσαμε σήμερα να λογιζώμεθα οι ουραγοί της Δύσεως.

Όσον, εν τούτοις, δελεαστικά και αν εμφανίζωνται τα συνθήματα της απομακρύνσεως από το στρατόπεδον της Δύσεως, θα ήτο εθνικόν έγκλημα να υιοθετηθούν, και μάλιστα να υιοθετηθούν αβασανίστως εις στιγμήν οργής. Ένας ασθενής οργανισμός δεν επανευρίσκει την υγείαν του μεταφερόμενος απλώς από της μιας κλίνης εις την άλλην. Διά τας μικράς δε χώρας, όπως η Ελλάς, η απομόνωσις αποτελεί ουτοπίαν, την οποίαν τελικώς πληρώνει το έθνος με πλήρη καταποντισμόν και ολοκληρωτικήν ίσως φυλετικήν εξουθένωσιν.

Η σημερινή μας κατάπτωσις οφείλεται, εν τελευταία αναλύσει, εις έλλειψιν ακλονήτου εθνικού προσανατολισμού και εις την αδυναμίαν μας να συγκροτήσωμεν ισχυρόν και αξιοσέβαστον κράτος. Και χωρίς ισχυρόν κράτος, καμμία εθνική πρόοδος δεν είναι εφικτή. Ομιλούμε συχνά περί σταθερότητος των κυβερνήσεων, αλλά πρέπει να καταστή σαφές, ότι η σταθερότης δεν λογίζεται από τον αριθμόν των ημερών που διανύει εις την εξουσίαν η κυβέρνησις. Σταθερά και χρήσιμη εις το έθνος είναι μία κυβέρνησις η οποία τολμά να αναλαμβάνη *γενναίας και επιτυχείς πρωτοβουλίας*, να ελίσσεται με απόλυτον ελευθερίαν κινήσεων μέσω φίλων και εχθρών εις τον έξω κόσμον και να επιτυγχάνη, έστω και σταδιακώς, τους σκοπούς που έταξεν εις εαυτήν. Το να παραμένη, το να συγκρατήται εις την εξουσίαν μία κυβέρνησις χάρις εις την πολιτικήν της αδρανείας, της αποχής, της εξηγορασμένης σιωπής ή της συναλλαγής, δεν αποτελεί απόδειξιν σταθερότητος, αλλ’ αποτελματώσεως και καταπτώσεως.

Τα ίδια ισχύουν ως προς την διπλωματίαν μιας χώρας. Όταν εμφανίζεται παθητική, όταν στερείται πνοής, όταν δεν έχει καθορίσει καν τους στόχους της και τον τρόπον με τον οποίον θα τους επιτύχη, χάνει ένα προς ένα τα κεκτημένα του παρελθόντος και οδηγεί την χώραν εις ολοκληρωτικήν ανυποληψίαν.

Εδώ πλέον ανευρίσκομε τα πραγματικά αίτια της μειώσεως της αμερικανικής βοηθείας, η οποία, ενώ ελαττούται ως προς την Ελλάδα, παραμένει εις τα αυτά ή και υψηλότερα επίπεδα, προκειμένου περί άλλων κρατών. Αι Ηνωμέναι Πολιτείαι δεν αποκρύπτουν ότι θεωρούν τον τουρκικόν παράγοντα *απείρως σημαντικώτερον* και σταθερώτερον του ελληνικού και επιφυλάσσουν εις αυτόν προνομιακήν μεταχείρισιν τόσον επί του πολεμικού και οικονομικού, όσον και επί του πολιτικού πεδίου. Πώς αντιδράσαμεν ημείς εναντίον αυτής της προτιμήσεως; Τι εκάναμεν διά να διαλύσωμεν τας πλάνας και να ΕΠΑΝΑΤΟΠΟΘΕΤΗΣΩΜΕΝ ΔΙΕΘΝΩΣ την χώραν μας εκεί όπου οφείλει να ευρίσκεται; Έν είναι το γεγονός: Ότι η μείωσις της βοηθείας έχει καθ’ εαυτήν πολύ μικροτέραν σημασίαν από τους λόγους οι οποίοι την προεκάλεσαν. Δηλαδή την αδιαφορίαν από την μίαν πλευράν, την έλλειψιν μαχητικότητος και επιμονής από την άλλην.

Έφθασεν ακόμη η Ελλάς εις το σημείον να παραγκωνισθή και από αυτόν τον χώρον της Μέσης Ανατολής και της Ανατολικής Μεσογείου, εις τον οποίον θα ηδύνατο, λόγω της ακτινοβολίας της και της γεωγραφικής της θέσεως, να παίξη τον ρόλον γεφύρας μεταξύ Ανατολής και Δύσεως. *Συρροή σφαλμάτων* πολιτικών και ψυχολογικών, σειρά σπασμωδικών ενεργειών μας απεξένωσε βαθμηδόν από τον γεωγραφικόν αυτόν χώρον.

Ακόμη και από απόψεως εξοπλισμού και οργανώσεως της αμύνης μας κατορθώσαμεν να ευρεθώμεν ουραγοί, ημείς οι οποίοι απεδείξαμεν με ποίον πνεύμα αυτοθυσίας και με ποίαν πολεμικήν εμπειρίαν γνωρίζομεν να μαχώμεθα, ημείς οι οποίοι διαθέτομεν, κατά γενικήν αναγνώρισιν, το καλύτερον έμψυχον υλικόν της Μεσογείου. Η Ελλάς, η κατ’ εξοχήν ναυτική χώρα της Ανατολικής Μεσογείου, ευρίσκεται σήμερα εις υποδεεστέραν μοίραν – από απόψεως ναυτικής δυνάμεως – και από αυτήν την Τουρκίαν. Έχομεν ως μαχίμους μονάδας δύο αντιτορπιλλικά, έναντι οκτώ των Τούρκων, τα οποία μάλιστα θα αυξηθούν εις δώδεκα, κατόπιν της επικειμένης προμηθείας τεσσάρων νέων από την Μεγάλην Βρεττανίαν. Έχομεν τρία υποβρύχια, έναντι των δώδεκα που διαθέτουν οι Τούρκοι. Και το μόνο πολεμικόν σκάφος που θα απετέλει σημαντικήν μάχιμον μονάδα, η «Έλλη», δεν κατωρθώθη να συγχρονισθή διά της αντικαταστάσεως του αντιαεροπορικού εξοπλισμού του και διά της εγκαταστάσεως ραντάρ. Βοηθητικών πλοίων έχομεν ίσως επάρκειαν, αλλ’ η επάρκεια αυτή δεν μεταβάλλει την μειονεκτικήν μας θέσιν. Και όλ’ αυτά συμβαίνουν καθ’ ην στιγμήν αι στρατιωτικαί μας δαπάναι, το μεγαλύτερον μέρος των οποίων καταβάλλει, φυσικά, ο Ελληνικός λαός, ανέρχονται αναλογικώς εις ποσοστόν πολύ υψηλότερον του ποσοστού όλων των άλλων χωρών του Δυτικού στρατοπέδου.

Το δραματικώτερον είναι ότι εις σοβαρωτάτους και ιθύνοντας κύκλους του Δυτικού κόσμου, θεωρείται από τινος ως επισφαλής σύμμαχος η Ελλάς, η οποία εν τούτοις κυριολεκτικώς αιμορραγεί οικονομικώς, μόνον και μόνον διά να φανή συνεπής προς τας στρατηγικάς υποχρεώσεις της.

Από το άλλο μέρος φθάνομεν εις αντιθέτους υπερβολάς, εξίσου γελοίας: Κλείνομεν τας πύλας μας εις προτάσεις πνευματικών επαφών με τας Ανατολικάς χώρας, διά να μη δυσαρεστήσωμε δήθεν τους Δυτικούς συμμάχους μας, καθ’ ην στιγμήν οι περισσότεροι εξ αυτών *συναλλάσσονται ελευθέρως και ευρύτατα* με την Ανατολήν. Ιδού ένα ακόμη δείγμα ασυνεπείας, σπασμωδικότητος και ελλείψεως σοβαρότητος εις την εξωτερικήν μας πολιτικήν. Επί πλέον, διά γελοίων «εκβιασμών» και διπλωματικών ελιγμών δεν προεκαλέσαμεν, εν μέρει, την δυσπιστίαν των Αμερικανών απέναντί μας και δεν εδημιουργήσαμεν κλίμα καχυποψίας εις βάρος μας;

Ως αποκορύφωμα όλων αυτών έρχεται η εξοργιστικώς προκλητική στάσις των Τούρκων απέναντί μας. Οι έως χθες σύμμαχοι και φίλοι, συλλαμβάνουν ή φονεύουν τους ψαράδες μας εις τα δικά μας χωρικά ύδατα, χωρίς αι διαμαρτυρίαι μας να λαμβάνωνται υπ’ όψιν από κανέναν. Επίσημοι Τούρκοι δεν θέτουν απλώς το βέτο εις την αυτοδιάθεσιν του Κυπριακού λαού, αλλ’ απειλούν φανερά πως θα μας δημιουργήσουν ζήτημα Δυτικής Θράκης, Δωδεκανήσου, ακόμη και Κρήτης, χωρίς όλα αυτά να προκαλούν διεθνώς την εξέγερσιν που ευλόγως θα αναμέναμεν. Απελαύνουν Έλληνας δημοσιογράφους και ουδείς συγκινείται. Ακόμη και εις τον τόπον μας μάς υπονομεύουν· απόδειξις τα καμώματα του προξένου της Κομοτηνής. Μας καίουν, τέλος, και μας σφάζουν εις την Κωνσταντινούπολιν και την Σμύρνην και πάλιν η συμμαχική Κοινή Γνώμη παραμένει αδιάφορος. Ίσως τα συμβάντα θεωρούνται πλέον από τους Συμμάχους μας λογικά και νόμιμα, όταν είναι εις βάρος της Ελλάδος...

Εμφανίζεται, λοιπόν, η Ελλάς απομονωμένη από τους συμμάχους της, δίχως όμως να δύναται λογικώς να αποχωρήση από την συμμαχίαν αυτήν. Εξησθενημένη διπλωματικώς εις τοιούτον βαθμόν, ώστε να μην είναι εις θέσιν να αντιδράση αποτελεσματικώς κατά των παντοειδών προκλήσεων. Πολιτικώς τόσον υποτεταγμένη και φοβισμένη, ώστε να μη δύναται καμμία κυβέρνησις να ακολουθήση σαφή και σταθερά εθνικήν πορείαν.

Και πάλιν θα αναζητήσωμεν τον πολιτικόν εκείνον φορέα, που να αντιληφθή τας μεγάλας δυσχερείας της ελληνικής θέσεως και ο οποίος, χωρίς επικινδύνους κομπασμούς περί «ουδετερότητος» και χωρίς την κηλίδα των μυστικών συναλλαγών, θα ανελάμβανε να τηρήση απαρέγκλιτον και σταθεράν εθνικήν πορείαν. Διά να εξέλθωμεν από αυτό το τέλμα, χρειαζόμεθα κυβέρνησιν υπερήφανον και θαρραλέαν, έχουσαν επίγνωσιν των ευθυνών της και ικανήν να καταστήση σεβαστήν την φωνήν της Ελλάδος. Αλλ’ η κυβέρνησις αυτή δεν πρέπει να αντλή την δύναμίν της παρά μόνον από την θέλησιν του Ελληνικού λαού και όχι από την εύνοιαν ξένων Δυνάμεων, διότι μοιραίως αι Δυνάμεις αυταί θα εξαγοράσουν την παρεχομένην εύνοιάν των με την σιωπήν ή την αδράνειαν της Ελλάδος. Και τέτοιου είδους κυβερνήσεις οδηγούν, τελικώς, είτε εις δικτατορίαν, είτε εις επανάστασιν. Μας χρειάζεται, με μίαν λέξιν, κυβέρνησις, που θα ασκήση πολιτικήν ΙΣΟΤΙΜΙΑΣ ΚΑΙ ΑΞΙΟΠΡΕΠΕΙΑΣ. Και λέγοντες αυτό, δεν εννοούμεν απλώς φραστικά σχήματα και λογοκοπικάς γενικότητας, αλλ’ ένα συγκεκριμένο πρόγραμμα μακράς πνοής, το οποίον να διέπη μία και αμετακίνητος γραμμή που ν’ αποτελέση κοινήν γραμμήν δι’ ολόκληρον την εθνικόφρονα ελληνικήν ηγεσίαν.

Πρέπει εις τον τόπον μας να εξασφαλισθή, κατά τον ένα ή τον άλλον τρόπον, Η ΣΥΝΕΧΕΙΑ ΤΗΣ ΕΞΩΤΕΡΙΚΗΣ ΜΑΣ ΠΟΛΙΤΙΚΗΣ. Παλαιότερα ελειτούργει ο θεσμός της Συνταγματικής Επιτροπής επί των εξωτερικών υποθέσεων, εις την οποίαν μετείχαν οι διατελέσαντες Πρωθυπουργοί και Υπουργοί των Εξωτερικών. Ο θεσμός εκείνος είχε λειτουργήσει επωφελώς διά το έθνος. Και δεν εννοούμεν διατί δεν θα έπρεπε ΝΑ ΑΝΑΣΥΣΤΑΘΗ ευθύς μετά τας εκλογάς. Παραλλήλως δε χρειάζεται μία ποιοτική εξύψωσις και μία αναδιοργάνωσις των διπλωματικών μας υπηρεσιών, ώστε η συνέχεια της εξωτερικής μας πολιτικής να εξασφαλίζεται και επί του υπηρεσιακού επιπέδου.

Φυσικά, όλα αυτά προϋποθέτουν πρόσωπα ικανά, αδιάβλητα και άφοβα, εις το εθνικόν πηδάλιον. Πρέπει να υπάρξουν άνδρες με ήθος και υψηλόν πατριωτισμόν, οι οποίοι να αναλάβουν εις χείρας των τας τύχας του έθνους. Πρέπει απαραιτήτως να εμπνεύσωμεν εις τον Ελληνικόν λαόν την πίστιν διά το μέλλον της χώρας, μίαν πίστιν η οποία βαίνει κλονιζομένη. Πρέπει να πιστεύση ότι η Ελλάς ξαναγίνεται ένας οργανισμός αυτόφωτος και αυτοδύναμος, αξιοπρεπής και ευϋπόληπτος, ο οποίος θα είναι εις θέσιν να προβάλλη *με σθένος* τα εθνικά του αιτήματα και δεν θα ανέχεται τας μειώσεις και τας προσβολάς των τρίτων. Διότι αν δεν πιστεύσουν οι Έλληνες εις την Ελλάδα, πώς να πιστεύσουν οι ξένοι εις αυτήν;

ΧΡΗΣΤΟΣ Δ. ΛΑΜΠΡΑΚΗΣ